Lafenis aan kus eindig tragies | Maroela Media
NSRI Wildernis het Saterdag op twee gevalle geageer, waarvan ‘n man in die een geval vermoedelik verdrink het. Dié foto is geneem tydens ’n NSRI-optrede gistermiddag in Seepunt toe ’n swemmer uit die see gered is. Foto: NSRI
ŉ Man word ter see vermis by ŉ strand in Wildernis aan die Kaapse suidkus, terwyl ŉ toeris gered is nadat hy in dieselfde omgewing in die moeilikheid beland het.
Die NSRI se span van Wildernis en die Wes-Kaapse gesondheidsnooddienste is Saterdag 11:45 na die toneel ontbied ná berigte van ŉ verdrinking by Lientjiesklip, het die reddingsinstituut in ŉ verklaring gesê.
Die seereddingsvaartuig Clemengold Rescuer is te water gelaat en ŉ NSRI-reddingsvoertuig, ŉ metroreddingsvoertuig en die polisiediens het gereageer.
Daar gekom, het reddingsbeamptes begin soek na ŉ 26-jarige Oudtshoorniet wat ŉ uitstappie vir die dag na die kus saam met vriende en familie geniet het toe hy in die branders verdwyn het.
Ten spyte van ŉ deeglike soektog ter see en al langs die kuslyn, is geen teken nog van die man gewaar nie. ŉ Duikeenheid van die polisie het Sondag die soektog voortgesit.
In ŉ afsonderlike voorval, laat Vrydagmiddag, is die NSRI van Wildernis omstreeks 17:15 ontbied nadat berigte van iemand wat aan die verdrink was by Wildernis se hoofstrand ontvang is.
Toe die NSRI-beamptes daar aankom, het hulle gesien dat ŉ plaaslike branderplankryer, Phillip Crankshaw, ŉ Britse toeris gered het nadat hy die see ingetrek is terwyl hy geswem het. Hy is vir behandeling en waarneming na ŉ nabygeleë hospitaal geneem.
NSRI Oudtshoorn verdrink Wildernis
SAPD nooi oudlede terug
Alle hulde aan die branderplankryer. Dankie!!